Diari Oficial de la Generalitat Valenciana


Sumari del DOGV 3208, del 23-03-1998 (1998/1843)

ORDRE de 3 de març de 1998, de la Conselleria de Cultura, Educació i Ciència, per la qual es convoquen ajudes destinades al manteniment d'institucions dedicades a l'atenció de la població menor de 4 anys, dependents de corporacions locals o entitats sense intenció de guany per a l'exercici 1998.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3208

Data del DOGV
:   23-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1843


Data del document
:   03-03-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 3 de març de 1998, de la Conselleria de Cultura, Educació i Ciència, per la qual es convoquen ajudes destinades al manteniment d'institucions dedicades a l'atenció de la població menor de 4 anys, dependents de corporacions locals o entitats sense intenció de guany per a l'exercici 1998. [1998/X1843]
  
Dins de l'objectiu general de millorar l'oferta educativa existent a la Comunitat Valenciana, la Conselleria de Cultura, Educació i Ciència vol col·laborar amb les corporacions locals i entitats sense intenció de guany, amb la finalitat d'anar adaptant la xarxa d'institucions existents dedicades a l'atenció de la població menor de quatre anys a allò preceptuat en la Llei Orgànica 1/1990, de 3 d'octubre, d'Ordenació General del Sistema Educatiu i en el Reial Decret 1.004/91, de 14 de juny, pel qual s'estableixen els requisits mínims dels centres que imparteixen ensenyaments de règim general no universitaris. Es tracta, doncs, de promoure l'adequada prestació dels serveis de les institucions que impartisquen el que serà el primer cicle de l'Educació Infantil, tal com resta prefigurat en l'esmentada normativa.
  
D'altra banda, la continuació del procés de finançament encetat per la Generalitat Valenciana en 1996 respecte al segon cicle de l'Educació Infantil dels centres privats autoritzats, reflectit de nou en la Llei de Pressupostos de la Generalitat per a 1998, aconsella una vegada més atendre, també des de la Hisenda Valenciana, aquest sector educatiu dels zero als quatre anys, per tal d'arrodonir d'aquesta manera la finalitat de finançar l'etapa sencera de l'Educació Infantil.
  
Per a la consecució d'aquest objectiu, s'ha previst un sistema d'ajudes que contribuesca a sufragar parcialment les despeses derivades de la prestació d'aquests serveis, tot protegint especialment aquelles institucions que, per estar ubicades en Barris d'Acció Preferent, atenen una població desafavorida socialment, atès el caràcter compensatori que la Llei Orgànica 1/1990, de 3 d'octubre, d'Ordenació General del Sistema Educatiu atribueix a l'Educació Infantil, com a mitjà de superació de les desigualtats inicials que condicionen l'accés a l'educació obligatòria i el progrés en els nivells posteriors.
  
A més, atesa la proximitat del termini atorgat per la disposició addicional 5a. del Reial Decret 1.004/91, de 14 de juny, a aquest tipus d'institucions per a la seua adequació als requisits mínims assenyalats per als centres d'Educació Infantil, és convenient començar a afavorir i impulsar aquest procés d'adequació i reconversió des de les administracions educatives i, consegüentment, la convocatòria d'ajudes econòmiques per aquestes institucions de 1998 es fa ressò novament d'aquesta necessitat, en potenciar especialment aquelles institucions que ja han emprés l'esmentat procés, bé havent realitzat la sol·licitud d'obertura i funcionament com a centre d'Educació Infantil bé havent ja obtingut fins i tot l'autorització corresponent.
  
Per tot això, i en virtut de les facultats que em confereix l'article 35 de la Llei de Govern Valencià,
  
ORDENE
  
Primer
  
1. La Conselleria de Cultura, Educació i Ciència, dins dels límits pressupostaris aprovats amb aquesta finalitat, concedirà ajudes adreçades al sosteniment en 1998 de les institucions ubicades a la Comunitat Valenciana que atenen la població menor de quatre anys, de titularitat de corporacions locals o d'entitats sense intenció de guany.
  
Segon
  
1. Les ajudes a què fa referència l'article anterior contribuiran al finançament parcial de les despeses corrents de les corporacions locals o entitats sense intenció de guany que sostenen institucions dedicades a l'atenció de la població menor de quatre anys.
  
2. L'import global màxim que podrà assignar-se, en concepte d'aquestes ajudes, serà de 301.040.432 PTA, i l'abonament es realitzarà a càrrec de la línia de subvenció 4,11 de la secció, servei i programa 44.23.431.56 d'Ensenyament Primari, prevista en la Llei de Pressupostos de la Generalitat Valenciana per a 1998.
  
3. La quantitat que s'adjudique a cada corporació local o entitat sense intenció de guany, sumada a tots els altres ingressos que aquesta reba pel mateix concepte i exercici econòmic assenyalats, no podrà ser superior a les despeses que efectue l'entitat beneficiària per a l'esmentat servei durant 1998.
  
Tercer
  
S'aproven les bases per les quals es regeix aquesta convocatòria, incloses com a annex I en aquesta ordre, i també el model d'instància, inclòs com annex II.
  
DISPOSICIONS FINALS
  
Primera
  
Es delega en la Direcció General de Centres Docents la facultat de concedir o denegar aquestes ajudes, alhora que se l'autoritza perquè dicte les resolucions i instruccions necessàries per al desplegament i execució d'aquesta ordre.
  
Segona
  
Contra aquesta ordre, que posa fi a la via administrativa, la persona interessada podrà interposar, després de la comunicació al conseller de Cultura, Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors de l'endemà de la seua publicació, d'acord amb allò establert en l'article 58 de la Llei de la Jurisdicció Contenciosa Administrativa, sense perjudici que es puga interposar qualsevol altre que estime procedent.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 de març de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex I
  
Bases de la convocatòria
  
Primera. Concepte de la subvenció
  
Les ajudes s'atorgaran en concepte de subvenció per tal de finançar parcialment les despeses corrents de les corporacions locals o entitats sense intenció de guany que sostenen institucions dedicades a l'atenció de la població menor de quatre anys.
  
Segona. Sol·licitants
  
1. Podran sol·licitar aquestes ajudes les corporacions locals i les entitats sense intenció de guany que siguen titulars d'institucions dedicades a l'atenció de la població menor de quatre anys en l'àmbit de la Comunitat Valenciana
  
2. No podran participar i quedaran excloses d'aquesta convocatòria aquelles entitats que es troben en algun dels casos següents:
  
a) Les fundacions laborals constituïdes per empreses privades, quan es dediquen a l'atenció exclusiva de fills d'empleats o ocupen, amb aquesta finalitat, el 75% de la seua capacitat, així com les institucions promogudes i finançades per entitats d'estalvi.
  
b) Les institucions la titularitat de les quals corresponga a:
  
- Persones físiques.
  
- Comunitats de béns.
  
- Societats mercantils.
  
- Societats cooperatives o qualsevol altre tipus d'entitat, els estatuts de les quals no reconeguen expressament la inexistència d'intenció de guany en les finalitats de l'entitat.
  
c) No haver iniciat l'activitat almenys des de l'1 de gener de 1998.
  
d) No haver presentat la justificació d'aquest mateix tipus d'ajudes en cas d'haver-ne resultat beneficiàries en la convocatòria de l'any anterior.
  
e) Quan la totalitat dels membres de la institució dedicada a l'atenció de la població menor de quatre anys no es trobe d'alta en el règim de Seguretat Social que els corresponga, d'acord amb la normativa aplicable.
  
f) Les entitats sense intenció de guany que no es troben, en el moment de la finalització del termini de presentació de sol·licituds d'aquesta convocatòria, al corrent de les seues obligacions tributàries i de Seguretat Social d'acord amb allò establert per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.
  
g) Haver rebut subvencions per a 1998 de la Conselleria d'Ocupació, Indústria i Comerç per ser titulars de guarderies infantils laborals, tret d'aquelles que estiguen ubicades en Barris d'Acció Preferent.
  
h) Haver signat un conveni de finançament amb la Conselleria de Cultura, Educació i Ciència per a l'exercici 1998.
  
i) Haver participat en la convocatòria d'ajudes econòmiques de la Conselleria de Cultura, Educació i Ciència destinada al finançament del segon cicle d'Educació Infantil/Preescolar (3, 4 i 5 anys) en centres docents privats, per al mateix tram d'edat.
  
Tercera. Formalització
  
1. Les sol·licituds es formalitzaran atenent el model que acompanya com a annex II aquesta convocatòria, i aniran adreçades a la direcció territorial de Cultura i Educació corresponent.
  
2. Les instàncies, juntament amb els annexos i la documentació, es podran presentar en les direccions territorials de Cultura i Educació corresponents o a través de qualsevol dels mitjans establerts en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació l'oficina de Correus corresponent haurà de fer-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.
  
3. El termini per a la presentació de les sol·licituds serà de trenta dies naturals comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment d'aquest termini en determinarà automàticament l'exclusió.
  
D'acord amb la Instrucció 6/96, de la Secretaria General de la Conselleria de Cultura, Educació i Ciència, de 10 de setembre de 1996, els terminis que finalitzen en dies que siguen inhàbils, així com els dissabtes i els dies 24 i 31 de desembre, o qualsevol altre que reglamentàriament així es declare, s'entendran prorrogats fins el primer dia hàbil següent.
  
Quarta. Documentació
  
La sol·licitud haurà d'anar acompanyada de la documentació següent:
  
A) Documentació a presentar per tots els sol·licitants:
  
1. Projecte/memòria, d'un màxim de 10 fulls, on consten les línies generals de la planificació i programació educativa del centre i l'adequació d'aquesta a allò establert en el Decret 19/1992, de 17 de febrer, pel qual s'estableix el currículum de l'Educació Infantil a la Comunitat Valenciana. Aquesta memòria haurà d'incloure, almenys, els següents apartats:
  
a) Adequació al context socioeconòmic, cultural i sociolingüístic del centre i a les característiques de l'alumnat.
  
b) Organització dels continguts i grau de desenvolupament de les capacitats expressades en els objectius generals de l'etapa.
  
c) Principis metodològics que inspiren l'acció educativa.
  
d) Vies per a establir la coordinació i informació periòdica amb les famílies.
  
2. Certificació de l'acord del ple de la corporació o de l'acord de la comissió de govern, o declaració del titular de l'entitat corresponent, en la qual s'incloga la sol·licitud d'ajuda que es pretén obtenir, a més del compromís de la corporació local o entitat sense intenció de guany de:
  
- Sotmetre's a les actuacions de comprovació que puga efectuar la Conselleria de Cultura, Educació i Ciència, i a les de control financer que corresponen a la Intervenció General en relació amb l'ajuda concedida.
  
- Actuar en coordinació amb la Conselleria de Cultura, Educació i Ciència pel que fa a la planificació general que aquesta elabore.
  
- Mantenir en funcionament el centre infantil durant tot l'exercici 1998.
  
3. Pressupost previst d'ingressos i despeses per al funcionament del centre infantil durant l'any 1998, segons el model inclòs com a annex II.a) en aquesta ordre. En cas de corporacions locals que gestionen el centre infantil mitjançant alguna modalitat de gestió indirecta, els ingressos i despeses a reflectir hauran de ser els que es deriven de l'execució del pressupost de la corporació local titular del servei.
  
4. Certificació del/de la secretari/ària de l'entitat local o declaració responsable del/de la titular de l'entitat privada en què conste la relació nominal de la totalitat de la plantilla del personal educador del centre del curs 1997-98 i també el fet que la totalitat d'aquests es troba d'alta en el règim de Seguretat Social que els correspon, segons el model inclòs com a annex II.b) en aquesta ordre.
  
5. Certificació del/de la secretari/ària de l'entitat local o declaració responsable del/de la titular de l'entitat privada en què conste la relació nominal de la totalitat de la plantilla del personal no docent del centre del curs 1997-98 i també el fet que la totalitat d'aquests es troba d'alta en el règim de Seguretat Social que els correspon, segons el model inclòs com a annex II.c) en aquesta ordre.
  
6. Fotocòpies compulsades de la titulació de la totalitat del personal educador del centre infantil.
  
7. Fotocòpies compulsades de tots els contractes (laborals o de serveis), vigents per al període del curs 1997-98, del personal del centre infantil (educador i no docent), en què es facen constar les hores de contractació setmanal i, en cas de diferir-hi, les hores de dedicació al centre infantil. En cas de personal funcionari, autònom o altre personal que manque de contracte escrit, caldrà aportar una certificació del secretari o secretària de l'entitat local o del titular de l'entitat privada acreditativa de les dades sol·licitades. Així mateix, serà exigible aquesta certificació quan la jornada laboral actual del membre del centre de música diferisca de la que figurava en el contracte per haver existit d'aleshores ençà modificacions en les condicions de treball.
  
8. Fitxa de manteniment de tercers, segons el model inclòs com a annex III en aquesta ordre. No caldrà aportar-la quan les dades bancàries on es vol rebre la subvenció ja consten en la Conselleria de Cultura, Educació i Ciència per haver rebut subvencions en convocatòries anteriors.
  
B) Documentació addicional a presentar només per institucions de titularitat de corporacions locals:
  
9. Certificació del secretari o secretària de la corporació local en què conste l'existència, en els pressupostos de la corporació per a 1998, de quantitats consignades per al centre infantil, amb indicació de les partides, la denominació d'aquestes i la quantia de què consten, així com el compromís de la corporació local de no disminuir ni anul·lar aquesta consignació.
  
10. En cas que la gestió del centre infantil es realitze a través d'organismes autònoms, empreses públiques o altres ens de dret públic dependents de l'entitat local, caldrà aportar certificació del secretari o secretària de la corporació local on s'acredite la titularitat d'aquesta respecte d'aquells.
  
C) Documentació addicional a presentar només per institucions de titularitat d'entitats sense intenció de guany:
  
11. Certificat expedit pel Registre d'Associacions, de Fundacions o d'Entitats Religioses acreditatiu de la inscripció de l'entitat en el corresponent registre, en cas que es tracte d'una entitat d'aquest tipus, o fotocòpia compulsada de la totalitat dels estatuts de l'entitat, visats pel registre corresponent, on haurà de constar explícitament la inexistència d'intenció de guany.
  
12. Fotocòpia compulsada de la Targeta de Persones Jurídiques i Entitats en general, en què conste el NIF de l'entitat.
  
13. Fotocòpia compulsada del TC-1 i TC-2 del mes de gener de 1998 (laborals) i/o, si escau, dels rebuts de pagament del Règim Especial de Treballadors Autònoms del mateix mes (autònoms), on consten tots els membres de la plantilla de personal educador i no docent del centre infantil.
  
14. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
15. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries.
  
16. Últim rebut de l'Impost sobre Activitats Econòmiques referent a l'epígraf corresponent a l'activitat d'ensenyament infantil o si no n'hi ha d'aquest, el document d'alta en l'esmentat impost i activitat. En cas d'haver-ne estat declarat exempt, caldrà aportar la resolució emesa per l'òrgan corresponent on es reconeix l'esmentada exempció.
  
Tots els documents que s'hi aporten hauran de ser originals o fotocòpies compulsades.
  
Cinquena. Tramitació per part de les direccions territorials de Cultura i Educació
  
1. Si després de la recepció de la instància i els documents n'hi manca qualsevol, la direcció territorial de Cultura i Educació corresponent els reclamarà, per correu certificat i amb justificant de recepció, a la corporació o entitat sol·licitant, i li concedirà un termini de deu dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit, i la institució sol·licitant quedarà exclosa de aquesta convocatòria.
  
2. Una vegada complets els expedients, la Inspecció educativa emetrà un informe, ajustat al model que serà tramés per la Direcció General de Centres Docents, sobre els punts següents:
  
- Comprovació de les dades aportades per la institució sol·licitant en la instància respecte de la realitat del centre, fonamentalment en les matèries següents:
  
- Instal·lacions i condicions materials de l'immoble.
  
- Mobiliari, material educatiu i jocs de què disposa el centre.
  
- Agrupació de l'alumnat i ràtio educador/alumne.
  
- Titulació del personal educador.
  
- Nombre d'alumnes matriculats i existència d'alumnes amb minusvalideses.
  
- Serveis complementaris del centre.
  
- Compliment dels requisits de la convocatòria per part de la entitat sol·licitant.
  
- Valoració del projecte/memòria presentat pel centre i previst en la base 4a., punt 1, d'aquesta ordre.
  
En el termini d'un mes comptador de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, juntament amb l'informe de la Inspecció educativa, a fi que se'n faça la tramitació corresponent.
  
Sisena. Proposta de resolució
  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió composta per:
  
Presidenta:
  
- La directora general de Centres Docents.
  
Vocals:
  
- Un inspector o inspectora d'Educació designat/da per la Secretaria General.
  
- Un o una representant de la Federació Valenciana de Municipis i Províncies.
  
- Un o una representant de cadascuna de les organitzacions de titulars de l'ensenyament privat d'aquest nivell educatiu més representatives de la Comunitat Valenciana.
  
- La cap de la Secció d'Educació Infantil de la Direcció General d'Ordenació i Innovació Educativa i Política Lingüística.
  
- Els o les caps de Secció de Centres de les direccions territorials de Cultura i Educació de les respectives províncies.
  
- La cap de la Secció d'Autoritzacions i Concerts de la Direcció General de Centres Docents.
  
- El cap de la Secció de Règim de Subvencions de la Direcció General de Centres Docents. Aquest, a més, farà les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la Comissió ajustarà el seu funcionament al que s'estableix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
3. La Comissió efectuarà la valoració dels expedients presentats i l'assignació de l'import de les ajudes previstes en aquesta ordre, tenint en compte les bases de la convocatòria i els criteris següents:
  
a) Instal·lacions i condicions materials de l'immoble destinat al centre (fins 2 punts).
  
b) Mobiliari, material educatiu i jocs del centre (fins 0,5 punts).
  
c) Nombre d'unitats del centre infantil (fins 1 punt).
  
d) Agrupació de l'alumnat i ràtio educador/alumne (fins 1,6 punts).
  
e) Titulació del personal educador (fins 2,8 punts).
  
f) Nombre d'alumnes matriculats i existència d'alumnes amb minusvalideses (fins 1 punt).
  
g) Serveis complementaris del centre (fins 0,4 punts).
  
h) Valoració del projecte/memòria presentat pel centre (fins 0,7 punts).
  
A més dels elements de baremació anteriors, la Comissió augmentarà la puntuació obtinguda arran de l'aplicació de l'anterior barem en els percentatges assenyalats a continuació, si les institucions sol·licitants es troben en alguna de les situacions següents:
  
a) En un 25%, en cas que l'entitat titular haja presentat a la Conselleria de Cultura, Educació i Ciència, abans de la data de finalització del termini de presentació de sol·licituds d'aquesta convocatòria, la sol·licitud d'autorització i la documentació preceptiva orientada a obtenir l'autorització com a centre de primer cicle d'Educació Infantil.
  
b) En un 50%, en cas que l'entitat titular dispose de l'autorització d'obertura i funcionament com a centre de primer cicle d'Educació Infantil abans de la data de finalització del termini de presentació de sol·licituds d'aquesta convocatòria.
  
c) En un 100%, en cas que el centre infantil es trobe ubicat en un Barri d'Acció Preferent (BAP) dels reconeguts com a tals pel Consell de la Generalitat Valenciana.
  
Aquests augments percentuals mai no podran ser acumulatius.
  
La dotació pressupostària de la convocatòria serà distribuïda de la manera següent:
  
- Un 70% de la dotació financera disponible, per a les institucions dependents de corporacions locals.
  
- Un 30% d'aquesta dotació, per a les institucions dependents d'entitats sense intenció de guany.
  
Cap entitat beneficiària no podrà rebre per aquesta convocatòria, en concepte d'ajuda econòmica per al centre infantil per a 1998, una quantitat superior a la menor de les següents:
  
a) L'ajuda sol·licitada per l'entitat.
  
b) La diferència entre el total d'ingressos que preveja liquidar l'entitat i el total de despeses que preveja efectuar per al manteniment del centre infantil durant tot l'exercici.
  
c) El 75 % de les despeses totals previstes per l'entitat per al manteniment del centre infantil per a l'exercici 1998.
  
Quan la subvenció resulte superior a la menor de les tres quantitats esmentades en l'apartat anterior, s'assignarà directament aquesta última al sol·licitant en qui concórrega la circumstància descrita. La quantitat sobrant es distribuirà, aplicant-hi els mateixos criteris de valoració, entre els sol·licitants que encara no hagen arribat a aquells límits, i així successivament, fins que no reste cap quantitat per repartir.
  
Setena. Resolució
  
1. Una vegada realitzada la proposta de la Comissió sobre l'adjudicació de quantitats i l'exclusió d'aquelles institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, aquesta convocatòria.
  
En tot cas, l'exclusió de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència aquesta base caldrà que siga dictada en el termini màxim de sis mesos comptadors del dia de l'entrada en vigor de aquesta ordre. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.
  
Aquesta resolució serà publicada en el Diari Oficial de la Generalitat Valenciana , i en aquesta s'especificaran , entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos comptadors de la publicació de la resolució.
  
Vuitena. Règim de pagament de la subvenció
  
Les subvencions a què fa referència aquesta ordre se satisfaran de la manera següent, atenent la titularitat del centre infantil:
  
A) Corporacions locals
  
En virtut d'allò previst en l'article 47 bis del Text Refós de la Llei d'Hisenda Pública de la Generalitat Valenciana abans esmentat, les ajudes econòmiques d'aquesta convocatòria se satisfaran a les corporacions locals beneficiàries, d'acord amb el règim següent:
  
- Un 40% de la subvenció concedida, immediatament la convocatòria.
  
- El 60% restant, quan el beneficiari justifique la totalitat de la subvenció en els termes establerts en la base següent.
  
B) Entitats sense intenció de guany
  
Les ajudes econòmiques d'aquesta convocatòria se satisfaran a les entitats sense intenció de guany beneficiàries, quan aquestes justifiquen la totalitat de la subvenció en els termes establerts en la base següent.
  
Novena. Justificació de la subvenció
  
1. Per a la percepció de la subvenció, els beneficiaris hauran de justificar, davant de la Direcció General de Centres Docents, les despeses i la destinació d'aquestes en la forma establerta a continuació:
  
A) Corporacions locals
  
La justificació de la subvenció concedida es realitzarà mitjançant la presentació d'un certificat de la secretaria o intervenció de l'entitat local en què conste una relació detallada i comprensiva de la totalitat dels ingressos, despeses i obligacions generats pel funcionament del centre infantil imputables a l'exercici 1998, així com el fet del dipòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura, Educació i Ciència.
  
En aquesta certificació es considerarà com a quantitat justificada la diferència entre les despeses efectivament realitzades i els ingressos liquidats fins el moment d'expedició de la certificació. A més i en tot cas, d'acord amb allò establert pel penúltim paràgraf, lletra c), de la base 6a. d'aquesta ordre, no es podrà reconèixer una subvenció superior al 75% de les despeses per al finançament del centre infantil corresponents a tot l'exercici 1998.
  
B) Entitats sense intenció de guany
  
La justificació de la subvenció concedida es realitzarà mitjançant l'aportació de la documentació següent:
  
- Certificació del titular de l'entitat en què conste una relació detallada i comprensiva de la totalitat dels ingressos, despeses i obligacions generats per al sosteniment del centre infantil imputables a l'exercici 1998.
  
- Documentació de caràcter econòmic que justifique, per un import igual o superior a la subvenció concedida, les despeses corrents del centre infantil en l'exercici 1998.
  
Tots els documents que s'hi aporten hauran de ser originals o fotocòpies compulsades.
  
2. La justificació de la subvenció en els termes descrits en l'apartat 1 d'aquesta base haurà de ser presentada fins el 31 d'octubre de 1998.
  
Deu. Revocació o disminució de la subvenció
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.
  
L'import de les subvencions mai no podrà ser d'una quantia que, aïlladament o conjunta amb subvencions o ajudes d'altres administracions públiques o amb d'altres ingressos provinents d'ens públics o privats, supere el cost de l'activitat que desenvoluparà el beneficiari.
  
2. Escaurà el reintegrament de les quantitats percebudes i l'exigència de l'interès de demora des del moment del pagament de la subvenció en els següents casos.
  
2.1. Incompliment de l'obligació de justificació.
  
2.2. Obtenció de la subvenció sense complir les condicions requerides.
  
2.3. Incompliment de la finalitat per a la qual fou concedida la subvenció.
  
2.4. Incompliment de les condicions imposades als beneficiaris amb motiu de la concessió de la subvenció.
  
3. S'haurà de reintegrar la quantitat indegudament transferida o reduir totalment o parcial la subvenció aprovada, en qualsevol dels casos següents:
  
3.1. Quan la certificació de la secretaria de la corporació local reflectisca que la diferència entre despeses efectivament realitzades i ingressos liquidats és inferior a la subvenció concedida.
  
3.2. Quan la certificació de la secretaria de la corporació local o la certificació d'ingressos i despeses expedida pel titular de l'entitat reflectisca que la diferència entre les despeses totals i els ingressos totals corresponents a l'exercici complet és inferior a la subvenció concedida, encara que part de les dades econòmiques consignades en aquella documentació tindran caràcter de previsió.
  
3.3. Quan l'import de la documentació econòmica relativa a despeses corrents presentada per l'entitat sense intenció de guany siga inferior a la subvenció concedida.
  
3.4. Quan la subvenció concedida siga superior al 75% de les despeses totals corresponents a l'exercici 1998 consignades en la certificació.
  
3.5. Quan l'entitat beneficiària no haja mantingut en funcionament el centre infantil durant tot el període lectiu de l'any 1998. En aquest cas es reduirà la subvenció concedida en funció dels mesos que no ha estat efectivament funcionant.
  
3.6. Quan els documents aportats no reunesquen els requisits exigits en aquesta ordre, així com aquells altres a què obligue la normativa aplicable.
  
4. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrant respecte al cost de l'activitat desplegada.
  
5. Així mateix, seran causes que comportaran la pèrdua del dret del beneficiari a rebre la subvenció les següents:
  
- La no-presentació de la documentació assenyalada en la base novena, apartat 2 d'aquesta ordre en el termini establert.
  
- En cas d'entitats sense intenció de guany, l'incompliment de l'article 47.7. del Text Refós de la Llei d'Hisenda Pública de la Generalitat Valenciana.
  
Onze. Altres possibles subvencions
  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria de Cultura, Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.